
        Экологик тәрбия бирүнең төп максаты булып, әйләнә-тирәне яратучы, аңа сакчыл караучы, гуманлы иҗади  шәхес тәрбияләү тора.
        Балаларны табигатьне күрә, тоя, ишетә белергә һәм тереклек дөньясын  яратырга өйрәтү; туган ягыбыз табигатенә карата сакчыл караш тәрбияләү; табигать күренешләре турында  белемнәрен киңәйтү  кебек мәсьәләләрне  үз  эченә ала.
Экологик тәрбия бирү балаларның  әйләнә-тирәнең матурлыгын күрү хисләрен үстерә.
Экология темасы елдан-ел әһәмиятле темага әйләнә бара.Һәркемгә билгеле, экологик проблемалар-кешелекнең иң мөһим проблемаларының берсе. Экология белән үзара ярдәмләшүдән безнең һәрберебезнең язмышы бәйләнгән. Еш гына “экология” сүзе “табигать” һәм “тирә-як яшәеше” дигән сүзтезмәләр белән бергә тора. Соңгы вакытта бик еш кына “экология” сүзе һәлакәт сүзе белән күбрәк кулланыла башлады. Табигать экологиясе белән җир экологиясен бер- берсеннән башка күз алдына китерергә мөмкин түгел. Без коточкыч рәвештә җирнең үсемлекләр дөньясын, хайваннарын, тормышның бөтен матурлыгы булган , гүзәллекне үз кулларыбыз белән харап итәбез. 
        Ни өчен балалар һәм яшүсмерләр арасында кош ояларын туздыручы, елгаларны һәм чишмәләрне пычратучы, агачларны сындыручылар саны елдан-ел күбәя?
       Ни өчен  безнең кечкенә дусларыбыз, табигать балалары булган этләр һәм песиләрне рәнҗетәләр? Табигатьне яратырга, табигатькә сак караш тәрбияләүне ничек оештырырга соң? XXI гасыр балаларына табигать байлыклырының чиксез түгел икәнен ничек аңлатырга? 
      Кешедә дөрес экологик гадәтләрне тәрбяләү җиңел эш түгел. Матур чәчәкне өзгәч, аның һәлак булуы турында белү барыбыз өчен дә аңлаешлы хәл түгел шул. Чәчәк гомере бик кыска икәнен күпләр белеп бетерми. Кирәк булса да, булмаса да чәчәкләрне өзүен  дәвам итә.
       Безнең урманнар һәм кырлар, безнең кечкенә туганнарыбыз- хайваннар ,кыргый аучылар- браконьерлар кулыннан һәлак булмасын өчен безгә нишләргә соң?  Балаларны уйланылмаган эшләрдән ничек туктатырга? Сораулар бик күп.. Балалар күңеленә сеңеп калырлык, дөрес итеп аңлата белү, сорауларга җавап табу  бездән тора.
Ялгыш кына эшләнгән эшләр нәтиҗәсендә кеше үзе җәфа чигәргә мөмкин! 
Республикабызның табигый байлыкларының чын хуҗасын тәрбияләү -  безнең иң кирәкле төп бурычларыбызның берсе. 
     Гомумән, экологик тәрбия кече яшьтән башланырга тиеш. Башта гади генә сорауга җавап бирергә өйрәтү мөһим. Нәрсә соң ул табигать? Бу сорауга укучылар: - Урманнар, чәчәкләр, кошлар, елгалар, чишмәләр, хайваннар, кояш, болыт, яңгыр, су,- дип җавап бирәләр. Табигатьнең безгә азык, кием, торыр урын биргәнлеген, сәламәтлегебезне ныгытуын, шифалы үләннәре, җиләк – җимешләре белән дәвалап, тормышыбызны бизәвен дә аңлатырга кирәк. Экологик тәрбия биргәндә укучыларның яшь үзенчәлекләрен искә алып, экологик проблемаларның иң зурысыннан түгел, ә көн саен очрый торган әйберләрдән башласаң дөресрәк булыр дип уйлыйм мин . Мәсәлән, банан кабыгын, кәнфит  яки туңдырма кәгазен урамга ташлап калдыру безнең өчен норма санала икән, ул чагында нинди тәрбия турында сөйләргә мөмкин соң? Ә Сабантуйдан, бәйрәмнәрдән  соң нәрсә калганын  һәрберебезнең күргәне бар. Адым саен урна куелган булуга карамастан,  чүп-чар өеме. Ә бит цивилизацияле илләрдә хәтта урамга ташланган сигарет яки кәнфит кәгазе өчен дә шактый гына штраф каралган. Германиядә немецлар якын-тирәдә генә урналар куелмаган булса, чүпләрен сумкаларына салалар икән. Ә бездә кешеләрнең экологик культурасы түбән, табигатькә сак карау нормаларын үтәүдә активлык юк. Менә шулар турында һәр дәрестә 2-3 минутлык әңгәмә кору бик файдалы. 
     Дәресләрдә изложение , диктантлар һәм уку күнекмәләрен тикшерү өчен текстлар сайлаганда үсемлекләр, җәнлекләр яки табигатьне саклауга багышланган текстлар алу бик үтемле. Табигать кочагында үз-үзеңне тота белү кагыйдәләрен үзләштерү дәрәҗәсен тикшерү макстыннан экологик диктант тәкъдим итәргә була.
        6-9 сыйныфларда: "Урман серләре", "Җәйге урманда" ,"Көз килде","Каен кызы", "Безнең авыл", "Аю балалары","Яз хәбәрчесе", "Аккошлар сере", "Көз","Яз" дигән темаларга диктантлар  һәм  изложениеләр язып кына калмыйбыз ,ә табигатьне сакларга һәм яратырга, матурлыкка сокланырга да өйрәнәбез. . 9 класста "Табигатьне саклыйк!" дигән текст буенча ел саен изложение язабыз. Монда сүз табигатькә зыян китерүчеләр — урманда чүп-чар калдыручылар, янгын чыгуга сәбәп булучылар турында бара.Укучылар урманда янгын чыгудан килгән зыян бары тик 50 елдан соң гына бетәргә мөмкин икәнен,  җир өстендә калган кәгазь 2 елдан сон чересә, пыяла 30 ел буена чыдаганын, полиэтиленның  исә бөтенләй черемәгәнлеген, аның астында калган тереклек һәлак булуын беләләр. Хәзер елдан-ел кими барган дару үләннәрен, чәчәкләрне сакларга кирәклегенә төшенәләр.
 8 нче сыйныф укучылары "Табигать һәм без" дип аталган сыйныфтан тыш уку дәресендә  “Табигать–безнең йортыбыз”, “Яшел даруханә ” ,“Табигать сакчылары”дигән темаларга чыгышлар әзерлиләр, рәсемнәр ясыйлар. Өй эше итеп "Ни өчен елгаларыбызның хәле елдан-ел авырая?” дигән сорауга да җавап эзләргә кушам.   Укучыларның дөньяга караш даирәләрен киңәйтү, табигатьне сакларга, аңа карата мәрхәмәтле һәм игътибарлы булырга өйрәтү мөһим Чәчәкләр турындагы белемнәрне киңәйтү, күп белергә теләү теләге, кызыксыну уяту максатыннан 16 мартта 6-7нче сыйныфлар белән " Дару үләннәрен саклыйк!" дигән темага экологик "Могҗизалар кыры" уенын уйнадык. Бу уенны укучылар бик яраталар, уен барышында үзләренә кирәкле күп кенә мәгълүмат алалар. 
1 тур. Ул безнең якын дустыбыз. Аннан башка кешеләр яши алмый. Кешенең аңа карата булган мөнәсәбәте буенча аның нинди Кеше икәнен белеп була,   дигән биремнән башланып китте.Реклама паузасы вакытында: Дару үләннәрен кайдан җыярга кирәк, юл кырыннанмы яки урманнанмы? "Кызыл китап" турында нәрсә әйтә аласың? Табигатькә син нинди файда китерәсең? дигән сорауларга җавап бирделәр.
        "Ак песи" хикәясен укыганнан соң, укучылар үзләренең дуслары этләр, песиләр, аквариум балыклары турында кечкенә күләмле хикәя язалар.  Зөлкарнайның “ Бичуралар һәм бичаралар”ын укыганда  бергәләп "Табигатьтә үзеңне тоту кагыйдәләре"н  дәфтәрләргә язабыз, күмәк кабатлыйбыз .
Табигатьтә үзеңне тоту кагыйдәләре:
1.Чүп-чар ташлама.
2.Агач ботакларын сындырма.
3.Урманда яшәүчеләрне рәнҗетмә.
4.Корган кипкән үлән, агачлар янында учак якма.
5.Чәчәкләрне күп итеп өзмә.
6.Кош ояларын туздырма.
7.Үзең белгән җиләкләрне һәм гөмбәләрне генә җый.
8.Яшенле яңгыр вакытында  ялгыз яки биек агач астында торма.
 9.Урманда югалсаң каты итеп кычкыр, иптәшләреңне тавышлары буенча тап.
10.Урманда үзеңне тәртипле тот.
   Хафизованың “ Песнәк” хикәясен укыганнан соң, "Әгәр дә кошлар булмаса табигатьтә ни булыр иде икән ?" дигән сорау куям. Балалар һәрберсе үзенчә җавап бирергә тырыша. 
– Бөҗәкләр агачларны, аларның яфракларын ашап бетерерләр иде. 
– Яфраклар булмаса, күп хайваннарга ашарга азык бетеп, алар юкка чыгарлар иде. 
– Агачлар бетеп, яшеллек юкка чыкса, табигатьтә кислород бетәр иде һәм кешеләр дә яши алмаслар  иде. 
Ахырдан нәтиҗә ясыйбыз. Димәк, үсемлекләр, хайваннар, кошлар һәм  бөҗәкләр бер-берсеннән аерым яши алмыйлар.
 “Кырмыскалар"турында укыганда мин балаларга  кырмыскаларның тырышлыклары,  аларның файдасы турында сөйлим.Укытучы сөйләгәннәр укучыларның күңеленә сеңеп кала һәм  алар беркайчан да кырмыскалар яши торган өемнәрне туздырып йөрмәячәкләр дип ышанасы килә. 
 Татар теле дәресләрендә агач , чәчәк, җәнлек исемнәрен тәрҗемә итү өстендә дә эшлибез,  җөмләләр, кроссвордлар, ребуслар төзибез.
        Табигать куренешләрен тасвирлаган картиналар өстендә эш, газета- журнал , интернет челтере материаллары- барысы да экологик тәрбия бирүгә ярдәм итә. Экологик тәрбия буенча төрле эш алымнары куллану- табигатькә икенче төрле күз белән карарга, табигать өчен безнең дә җаваплы икәнебезне аңларга ярдәм итә.
       Укучым МинязеваЭ.укучыларның фәнни-гамәли конференциясендә " Татар әдәбиятында экология проблемасының яктыртылышы" дигән темага чыгыш ясап 2-урын алды. Бик күп материал туплап, классташлары каршында чыгыш ясады, анкета сорауларына җавап алды. 
Башлангыч сыйныф укучылары арасында “Син табигатьне саклый беләсеңме?” дигән темага тест үткәрде.Укучымның тырышлыгы, уңышлары мине бик куандыра.
        Экологик тәрбия бирүне һәр дәрестә дәвам  итсәк, балаларыбыз табигатькә карата  мәрхәмәтле булып үсәрләр. Табигать – безнең бүгенге байлыгыбыз гына түгел, киләчәгебез дә икәнен  аңларлар. Аның байлыгын бездән соңгы килгән буыннарга да калдыру безнең уртак бурычыбыз икәнен дә белерләр.

